Kommissionens beslutning

af 20. august 2002

om ændring af Rådets beslutning 98/256/EF om hasteforanstaltninger til beskyttelse mod bovin spongiform encephalopati

(meddelt under nummer K(2002) 3097)

(EØS-relevant tekst)

(2002/670/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, stk. 4,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, stk. 4, og

ud fra følgende betragtninger:

(1) Rådets beslutning 98/256/EF af 16. marts 1998 om hasteforanstaltninger til beskyttelse mod bovin spongiform encephalopati(4), senest ændret ved Kommissionens beslutning 98/692/EF(5), er opretholdt som en overgangsforanstaltning ved bilag XI til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier(6), senest ændret ved Kommissionens forordning (EF) nr. 270/2002(7).

(2) I udtalelse af 16. maj 2002 om sikkerheden ved kvægembryoner konkluderede Den Videnskabelige Styringskomité, at der med hensyn til BSE-sikkerheden ved kvægembryoner ud fra et videnskabeligt synspunkt ikke er behov for andre foranstaltninger end dem, der er foreskrevet i International Embryo Transfer Societys protokoller.

(3) I sin udtalelse af 14.-15. september 2000 om eksport af ikke-udbenet kalvekød fra Det Forenede Kongerige konkluderede Den Videnskabelige Styringskomité, at der ikke forelå dokumentation, der viste, at ikke-udbenede slagtekroppe af kalve på mellem seks og ni måneder, der eksporteredes under den datobaserede eksportordning, jf. beslutning 98/256/EF, kunne udgøre en risiko.

(4) Efter sit generelle møde i maj 2002 er komitéen vedrørende den internationale dyresundhedskodeks under Verdensorganisationen for Dyresundhed (Det Internationale Kontor for Epizootier (OIE)) i gang med at ændre BSE-kapitlet i dyresundhedskodeksen, således at det kræves, at fersk oksekød, der eksporteres fra højrisikolande, skal udbenes, når det kommer fra dyr på over ni måneder, og således at kvægembryoner optages på listen over produkter, der kan handles med uden restriktioner.

(5) I marts 2002 anmodede Det Forenede Kongerige om en ændring af den datobaserede eksportordning, så deltagende virksomheder kan slagte og forarbejde såvel kvæg, der ikke kan falde ind under den datobaserede eksportordning, som kvæg, der opfylder betingelserne, forudsat at der sørges for en passende adskillelse.

(6) Under et kontrolbesøg i Det Forenede Kongerige den 27.-31. maj 2002 fik inspektører for Levnedsmiddel- og Veterinærkontoret forelagt den ændrede protokol for de metoder og arbejdsprocedurer, der kræves i forbindelse med den datobaserede eksportordning. De konkluderede, at hvis den foreslåede protokol følges korrekt, ville den sikre passende officiel kontrol af dyr og varer, der kan falde ind under den datobaserede eksportordning. Der blev givet nogle henstillinger med henblik på at forbedre kontrollen af, om kreaturerne opfylder betingelserne for at falde ind under ordningen. I bemærkningerne til kontrolbesøgsrapporten forpligtede Det Forenede Kongerige sig til at indarbejde henstillingerne i protokollen for den datobaserede eksportordning.

(7) I Kommissionens beslutning 1999/514/EF(8) fastsættes den dato, på hvilken forsendelse af kvægprodukter fra Det Forenede Kongerige under den datobaserede eksportordning kan indledes i henhold til artikel 6, stk. 5, i beslutning 98/256/EF. Af hensyn til klarheden bør denne bestemmelse indsættes i sidstnævnte beslutning, og beslutning 1999/514/EF bør således samtidig ophæves.

(8) Beslutning 98/256/EF bør derfor ændres i overensstemmelse hermed.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 98/256/EF foretages følgende ændringer:

1) Artikel 1 affattes således: "Artikel 1

Indtil der er foretaget en samlet undersøgelse af situationen og uanset de EF-foranstaltninger, der er truffet til beskyttelse mod BSE, drager Det Forenede Kongerige omsorg for, at følgende ikke sendes fra dets område til andre medlemsstater eller til tredjelande:

a) levende kvæg

b) kødmel, benmel og kød- og benmel fra pattedyr

c) foder og kunstgødning, der indeholder materiale, som er nævnt i litra b)."

2) Artikel 6 affattes således: "Artikel 6

1. Som undtagelse fra artikel 3 kan Det Forenede Kongerige tillade afsendelse til andre medlemsstater eller til tredjelande af følgende produkter fra kvæg, som er født og opdrættet i Det Forenede Kongerige, og som er slagtet i Det Forenede Kongerige i henhold til stk. 4, artikel 7, artikel 9 til 12 og bilag II eller i givet fald bilag III:

a) 'fersk kød' som defineret i Rådets direktiv 64/433/EØF(9)

b) 'hakket kød' og 'tilberedt kød' som defineret i Rådets direktiv 94/65/EF(10)

c) 'kødprodukter' som defineret i Rådets direktiv 77/99/EØF(11)

d) foder til kødædende husdyr.

2. Det i stk. 1, litra a), omhandlede ferske kød skal - hvis det kommer fra dyr på over ni måneder - udbenes, og alt vedhængende væv, herunder synligt nerve- og lymfevæv, skal fjernes.

3. Opskæring, oplagring og transport af det i stk. 1, litra a), omhandlede ferske kød skal ske i henhold til artikel 7, artikel 9 til 12 og bilag II eller i givet fald bilag III. Det ferske kød kan anvendes til fremstilling af produkter som omhandlet i litra b), c) og d), i overensstemmelse med betingelserne i denne artikel, artikel 7, artikel 9 til 12 og bilag II eller i givet fald bilag III.

4. Kvæg som omhandlet i stk. 1 skal slagtes på andre tidspunkter end kvæg, der ikke opfylder kravene i bilag II eller i givet fald bilag III. Der skal være en sikker sortering og adskillelse af levende dyr før slagtning for at sikre, at kun dyr, der opfylder betingelserne, kommer ind i slagtelinjen på de tidspunkter, der er bestemt til de pågældende slagtninger. Inden en periode med slagtning af dyr, der opfylder betingelserne, påbegyndes, skal slagtelokalet først rengøres og desinficeres.

5. Forsendelse af de i bilag III omhandlede produkter kan indledes den 1. august 1999."

3) Artikel 10, stk. 1, litra b), affattes således: "b) i) hvor uemballerede produkter oplagres på kølelager i rum, hvor der ikke forefindes oksekødsprodukter, som ikke opfylder betingelserne i nærværende artikel, i artikel 6, 9, 11, 12 og 13, og som opbevares officielt forseglet i myndighedernes fravær

ii) hvor emballerede produkter oplagres på kølelager, så de adskilles klart og effektivt fra kvægprodukter, der ikke opfylder betingelserne i nærværende artikel og i artikel 6, 9, 11, 12 og 13".

4) Bilagene ændres som angivet i bilaget til nærværende beslutning.

Artikel 2

Beslutning 1999/514/EF ophæves.

Artikel 3

Denne beslutning er rettet til medlemsstaterne.

Udfærdiget i Bruxelles, den 20. august 2002.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 113 af 15.4.1998, s. 32.

(5) EFT L 328 af 4.12.1998, s. 28.

(6) EFT L 147 af 31.5.2001, s. 1.

(7) EFT L 45 af 15.2.2002, s. 4.

(8) EFT L 195 af 28.7.1999, s. 42.

(9) EFT 121 af 29.7.1964, s. 2012/64.

(10) EFT L 368 af 31.12.1994, s. 10.

(11) EFT L 26 af 31.1.1977, s. 85.

BILAG

1. Bilag II, punkt 1, affattes således: "1. Fersk kød og heraf fremstillede produkter som omhandlet i artikel 6, stk. 1, litra b), c) og d), fra kvæg, som er slagtet i Nordirland, kan afsendes fra Det Forenede Kongerige i henhold til artikel 6, når kødet eller produkterne hidrører fra dyr, som henhører under ordningen med besætninger, der opfylder betingelserne for eksport, og kommer fra besætninger henhørende under nævnte ordning. Hvis det ferske kød kommer fra dyr på over ni måneder, skal det udbenes, og alt vedhængende væv, herunder synligt nerve- og lymfevæv, skal fjernes."

2. Bilag II, punkt 9, affattes således: "9. Slagtning af dyr, som henhører under ordningen med besætninger, der opfylder betingelserne for eksport, skal finde sted på slagterier, som har et system med adskillelse af tidsrum, jf. artikel 6, stk. 4."

3. Bilag III ændres således: a) Punkt 1 affattes således: "1. Fersk kød og heraf fremstillede produkter som omhandlet i artikel 6, stk. 1, litra b), c), og d), fra kvæg, som er slagtet i Det Forenede Kongerige, kan afsendes fra Det Forenede Kongerige i henhold til artikel 6, når kødet eller produkterne hidrører fra dyr, der henhører under den datobaserede eksportordning og er født efter den 1. august 1996. Hvis det ferske kød kommer fra dyr på over ni måneder, skal det udbenes, og alt vedhængende væv, herunder synligt nerve- og lymfevæv, skal fjernes."

b) Punkt 5 affattes således: "5. Slagtning af dyr, som henhører under den datobaserede eksportordning, skal finde sted på slagterier, som har et system med adskillelse af tidsrum, jf. artikel 6, stk. 4. Slagtning i Nordirland af dyr henhørende under den datobaserede eksportordning med oprindelse i Storbritannien, eller omvendt, er kun tilladt, hvis der er sikret adgang til alle relevante data."